News Update: ผู้นำโลกประณามรัสเซีย เตรียมใช้มาตรการคว่ำบาตรครั้งใหญ่ นักวิเคราะห์เตือน ราคาน้ำมันอาจพุ่งถึง $140 - FINNOMENA
หลังรัสเซียประกาศปฏิบัติการทางทหารในยูเครน ผู้นำทั่วโลกต่างออกมาประณามการกระทำดังกล่าว พร้อมเตรียมใช้มาตรการคว่ำบาตรต่อรัสเซีย ด้านนักวิเคราะห์เตือนผลกระทบที่อาจเกิดขึ้นต่อเศรษฐกิจโลก
25 ก.พ. 2565

หลังรัสเซียประกาศปฏิบัติการทางทหารในยูเครน ผู้นำทั่วโลกต่างออกมาประณามการกระทำดังกล่าว พร้อมเตรียมใช้มาตรการคว่ำบาตรต่อรัสเซีย ด้านนักวิเคราะห์เตือนผลกระทบที่อาจเกิดขึ้นต่อเศรษฐกิจโลก
🌎 ผู้นำโลกต่างออกมาประณามรัสเซีย
โจ ไบเดน ปธน.สหรัฐฯ ประกาศมาตรการลงโทษชุดใหม่ต่อรัสเซีย โดยจะจำกัดธุรกรรมของรัสเซียผ่านสกุลเงินดอลลาร์ ยูโร ปอนด์ และเยน พร้อมประกาศคว่ำบาตรธนาคารรัสเซียขนาดใหญ่ 4 แห่ง โดยมีเป้าหมายให้รัสเซียโดดเดี่ยวจากเศรษฐกิจโลก
บอริส จอห์นสัน นายกฯ อังกฤษ กล่าวว่า รู้สึกตกใจต่อการโจมตีที่ไร้การยั่วยุของรัสเซียในยูเครน และอังกฤษจะจัดการกับเรื่องนี้อย่างเด็ดขาด โดยได้หารือกับปธน.ยูเครนเพื่อตอบโต้ปฏิบัติการทางทหารของปูติน
โอลาฟ โชลซ์ นายกฯ เยอรมนี ประณามการกระทำของรัสเซีย และยืนยันว่าเยอรมนีจะยืนหยัดอยู่ข้างยูเครนเพื่อแสดงให้รัสเซียเห็นว่า ปูตินทำผิดพลาดครั้งใหญ่ในสงครามนี้
เอ็มมานูเอล มาคร็อง ปธน.ฝรั่งเศส กล่าวว่า เหตุการณ์ดังกล่าวถือเป็นจุดเปลี่ยนสำคัญของยุโรป และฝรั่งเศสจะตอบโต้การก่อสงครามอย่างแข็งขัน และเป็นหนึ่งเดียว
เรจิบ เทยิบ เออโดวาน ปธน.ตุรกี ที่มีความสัมพันธ์ใกล้ชิดกับทั้งรัสเซียและยูเครนกล่าวว่า รัสเซียได้ทำลายเสถียรภาพและความมั่นคงของยุโรป และขอให้ทั้งสองฝ่ายแก้ปัญหาด้วยสันติ
📈 ความเสี่ยงต่อเศรษฐกิจโลก
สำนักข่าวเอพีรายงานว่า ความขัดแย้งดังกล่าวอาจสร้างแรงกดดันต่อเงินเฟ้อและตลาดเงินทั่วโลก รวมถึงส่งผลกระทบต่อคนทุกกลุ่มที่ต้องรับมือกับราคาสินค้าที่แพงขึ้นในเร็วๆ นี้
การบุกยูเครนของรัสเซียอาจไม่ได้ทำให้โลกเข้าสู่สภาวะเศรษฐกิจถดถอยอีกครั้งก็จริง เพราะมูลค่า GDP ของทั้ง 2 ประเทศ รวมกันยังไม่ถึง 2% ของ GDP โลก รวมถึงตอนนี้เศรษฐกิจของประเทศขนาดใหญ่กำลังฟื้นตัวอย่างแข็งแกร่งจากการแพร่ระบาดของโควิด
อย่างไรก็ตาม ความขัดแย้งดังกล่าวสามารถสร้างความเสียหายแก่บางประเทศและบางอุตสาหกรรมได้ เพราะรัสเซียคือผู้ผลิตน้ำมันปิโตรเลียมที่มีขนาดใหญ่เป็นอันดับที่ 3 ของโลก และเป็นผู้ส่งออกก๊าซธรรมชาติรายใหญ่ของโลก ขณะที่ยูเครนคือผู้ปลูกและส่งออกเมล็ดธัญพืชอันดับต้นๆ ของโลก
Capital Economics ประเมินว่า ผลกระทบที่รุนแรงที่สุดจะทำให้ราคาน้ำมันโลกพุ่งสู่ระดับ $140 ต่อบาร์เรล และจะทำให้อัตราเงินเฟ้อของประเทศร่ำรวยเพิ่มขึ้นถึง 2%
อ้างอิง:
https://www.cnbc.com/2022/02/24/biden-vows-wider-sanctions-on-russia-in-effort-to-cut-moscow-off-from-the-global-economy.html 
https://www.voathai.com/a/russia-ukraine-conflict-risks-global-economy/6457671.html 
https://www.voathai.com/a/world-reacts-to-russia-s-invasion-of-ukraine-/6457766.html 
https://www.bbc.com/news/live/world-europe-60454795
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ยูเครน
รัสเซีย
รัสเซียยูเครน
สงครามยูเครน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA